Japan ram Internet Dawr Riahbuk ih Hmang cih “Net Cafe Refugees” - Falam Online Media\nJapan ram Internet Dawr Riahbuk ih Hmang cih “Net Cafe Refugees”\nJune 20, 2020 admin\t0 Comments Net Cafe Refugees\nJapan ram ih Inn le lo neilo, permanent address neilo, Inn khal hlanglo in Internet dawr, riahnak ih hmang pawl khi Net Cafe refugees lole Cyber-homeless tiin an ko.\nAhlan ahcun Internet dawr ih riakcih pawl cu dawr neitu in internet service lawng an retsak/hmangter nan, a hmangtu mipi an tam vivo ruangah dawr ṭhenkhat cun ei le in, tikholhnak tiang an tawlrel sak.\nZuri ruangih Inn tlung theilo, Tlangleng to khelhlo tvp in a laang ih riahnak tivekih hmang ṭheumi a si nan, tu ahcun permanent ih umtu an tam thlang.\nTokyo khawsung ah Inn le lo neilo (homeless) minung 5000 luan hrawng an um ih cumi lak ih 4000 hrawng cu Net Cafe refugees an si. Atangmi 1000 hrawng cu lamziinkap, lilawn tang tivek ih riak ṭheu an si.\nJapan cozah in researh nak a nei ih a hmuhsuak mi ah Tokyo khawsung internet dawr ih riak ṭheu cu zaan khat ah mipum 15000 hrawng an kim ti a si.\nA tamsawn cu hnaṭuannak ihsin tlung tlai, zuri ruangih tlung theilo pawl an siih, cu lo cu, Inn le lo neilo, hnaṭuan mumal neilo le nica ih hnaṭuan pawl an si.\nPermanent ih umcih tamsawn cu Internet hmang duh ruangah siloin Apartment hlang man, hotel zaan riah man hnakin a man olsawn ruangih um an si.\nZaan khat riak man ah ¥1400-¥2400 yen hrawng an ngen ih dawr ṭhenkhat ahcun softdrink a lak in an pe cih. Hnaṭuan hawlnak hrang ih resume an ngan a si khalle an umnak internet dawr address an hmang.\nGame lek duh ruangih permanent ih um khal an um ih kum 4-5 sung hlo zo, sungkhat unau in a thi zo hmang ih an ruat mi khal game lek duh ruangah hih hmun ah relh in permanent ih umtu mino khal an um a si..\n← MithiRuak pahnih thlengaw ngah pang\nThlun dingmi Covid 19 Daan pahbal ruangih Cawhkuantuar mipum 8000 luan →


Ziang Hmuahhmuah Hnakin A Cak Sawn - Chinland Today Media\nAugust 15, 2010 12:49 am·0 comments\nBawipa cu siangpahrang a si. Sunlawinak huham in a thuam aw ih thazaang cahnak in a khat. – Saam 93:1\nBrazil le Agentina ramri ih a ummi Iguazu tlaser cu peng 1.67 a saumi Iguazu tiva ih tlaser 275 lakah zoh mawizet pakhat a si. Brazil ramlam kap ihsin a rami tlaser pawl ih aw hi Saam 93:4 ih, “Bawipa cu vancung ah uktu bawibik a si. Tipithuanthum ih huuk aw hnakin a nasa sawn ih tifinriat ih tisuar hnakin a cak sawn,” timi vek a si. Pathian ih tumzia cu, “Pathian cu kan harsatnak hmuahhmuah hnakin a tum sawn ringring,” timi ttongkam khal a um.\nSaam 93 ngantu in a nganlai ah siangpahrang pawl in ram an uk nain Bawipa Pathian cu ziang hmuahhmuah tlun ih uktu a si ti a thei. “Bawipa in a uk” tiah a ngan. “Na Siangpahrang tokham cu a hramthok ihsin a rak ret zo, caan a um hlan ah Nang cu na rak um zo” (cc.1-2). Ziangtluk in tilet le tisuar cu saang hmansehla Bawipa cu, cumi pawl hnakin a nasa sawn ringring.\nTlaser huuk cu a nasa ngaingai, tisuar umter ding hi thu danglam a si. Tuih sun ah sumpailam le pehtlaih awknaklam harsatnak tlaser in in fen hlo ding vekin kan ruat aw. Cuvek caan ah zumtu pawl cu kilvengtu kan nei. Amah cu Bawipa a si, kan ruat theimi le kan dil theimi hnakih nasa sawn in hnattuan theitu a si (Efe. 3:20). Amah cu kan harsatnak hmuahhmuah hnakin a tum sawn. – C.P. Hia\nNa nunkhawsak raaldonak ah bawmtu nei lo si hmanla,\nPathian ih huham cahnak cu na ttanhmun;\nNa thazaang ttawnttainak a tharter saal ding,\nNa zawn a lo ruattu Pathian a si ruangah. – D.De Haan\nPathian ih cem ni nei lo huham cu\nna hmuhnak bite thawn ziangtik hmanah va tah hlah.


PATHIAN THEIH OLNAK - Chinland Today Media\nPATHIAN THEIH OLNAK\nNovember 3, 2008 6:09 am·0 comments\nPakhat le pakhat tlunah duhdawtnak nan neih ahcun zokhal in\nKeimah ih dung thluntu nan si kha an lo thei ding. – John 13:35\n– Ezekiel 16:18;\n– Thufim 12:15-28\nTuvek tikcu hi Catalog timi theih-olnak thuthang zaiternak ngah tikcu a si. An zate’n atu rori ih kan ttulmi theihternak a tel ringring. ‘Tlai hlah!’ ‘Leiteek a um,’ ‘atu ah hmin pek aw’ ti an si ttheh. An um le um lo hman kan thei dah lomi an si nain kan ttulzetmi an bang ttheh.\nThil tuahtu pawl hin an thil tuahmi midang ih duhzetmi siter dingah a phunphun an hmang. Cuvek in Khristian pawl tla hi Pathian theih olnak dingah tuahmi kan si. Kanmah pawl cu Pathian in leilung a peek dingmi hmuhsaknak kan si. Pathian in kan sungih hna a ttuannak cu midang in si an duh ve ding maw, duh lo ding ti cu kan par ih an hmuh, an theih daan ah a tthum aw.\nJesuh in a dungthluntu pawl hrangah thla a cam, pumkhat an sinak ding le Pathian ih thlahmi le a duhdawt mi an si ti an theih ih Amah Pathian an duhnak dingah (John 17:23). Kan sungah Khrih a nun ahcun Pathian ih duhdawtnak langtertu kan si. Kanmah in duhdawtnak kan tuah suak thei lo. Pathian in a tuah ih kannih cu a sersiammi (tuahmi) kan si.\nThuthan le theihlarnak kan zoh vekin na nun in midang ziangti’n Pathian a theihter. Pathian ih tthatnak le Pathian ngainatnak na nun in phuansuahmi a nei maw?\nLeitlun mi in kanmah ah ziang an hmu?\nAn duhzetmi ziang a um?\nNgah duhzet mi an hmu maw?\nMi hnen thlentu duhdawtnak.\nZumtu cu “Pathian thehlartu” na si, Mi in na nun ih an hmuhmi an duh maw?\nHmuh Fiang Thei lonak ihsin


Test of Time - Hre Mang\nThe Test of Time: Can Hniksaknak\nKhristian, Pathian zumtu pawl hrangah lenglam siatsuahtu tihphan ding a um lo: i) anmah te sualnak sugnah an tla sia ih siatsuah an si lo ahcun, ii) Pathian tuanvo pek mi Thuthangtha simsuah ding leitlun tuanvo an tuan suak lo ruangah an parah harsatnak a thlen ti lo ahcun, iii) An nitin nunah Khrih ih hmuihmel lang ding, Khrih ih nuntu mizia, Bible in a zirh vekin an nung lo ruangah Pathian nunsimnak an tawn ti lo ahcun. Leitlun cu Pathian sersiam mi asi ih ziangkim Khrih ih thuneihnak hnuai ah a ummi asi. Khrih hrangah harsa tuar tlak in ruat mi cu mi lungawi an si sawn.\nTondangin sim asile, Pathian zumtu pawl hi leitlun thuanthu nung ziangvek can, san, le hmun khalah tahfung pathum thawn, tuanvo pathum, milai dansan pathum thawn, a bur in siseh, insang cio ah siseh, miphun le ramkulh in siseh an nun cuaithlai kan si. Cui tuanvo pathum pawl tla cu i) Pathian thawngthat sunlawih, ii) Rundamnak thuthangtha phuansuah, le iii) leitlun ah Khrih ih palai tuan in Bible in a zirhmi Khrih ih nuntu mizia lungput leitlun ah nunpi ding asi.\nMi pakhatkhat, insang pakhatkhat, khawhhran pakhatkhat, khua le veng, ram le miphun pakhatkhat in a tlunlamih tarlang mi tuanvo pathum a pelh, a tuan lo, a nunpi lo ahcun a hmailam ah harsatnakin a hngak ringring ti theihcia a tha. Cucu Khrihfa pawl thuanthu in in simmi asi.\nAD 70 ah Jerusalem khawlipi siatbal theh asi tikah leitlun khawmual tinah Dungthluntu pawl, Khrihfa pawlin thuthangtha an karhzai ter vivo. Cutin Rome ramkulh sungah Khrihfa pawl tampi an karhzai vivo tikah AD 333-35 ah Rome impire ramkulh pi cu Khrihfa ramah canter asi. Rome ramkulh ihsin Europe ramkulh, tlangkulh, Europe ram, a bik takin England uknak leitlun kili ah a karhzai tikah rundamnak thuthangtha khal leitlun killi ah a karhzai vivo. England ramkulh kauhtuk cak tuk ruangah leitlun tlangtong tiang neih a rak si ih leitlun khawmual tinah Khrih ih rundamnak thuthangtha cu mirang tong, leitlun tlangtong in bible leh asi ih thuthangtha cu simsuak asi. England ram uktu pawlin Khrihfa zumnak thuhram an tlansan vivo ih zumnak thuhram cu dung an tun vivo, leitlun killi ah thuthangtha simtu an mal vivo sal tikah leitlun ralpi II nak cem tikah England uknak khal a tla niam vivo. Europe ramah Khrihfa zumtu tha pawl cu hrem an rak ruat ruangah America ram ah mi tampi an rak tlan. Cutin Khrihfa zumtu diktak pawl rak dinsuah mi America, ramkulh pi cu leitlun khawmual tinah a cakbik ti theih in a rak cangta. America ram cu Khrihfa zumtu piangthar pawlin anrak din mi asi ih America ram ihsin leitlun khawmual tinah thuthangtha simtu, Bible cabu siar cawk lo, cangan mi phunphun siar cawk lo le, sumpai siar cawk loin leitlun khawmual tinah thuthangtha cu simsuak asi. Sihman sehlaw, tu ahcun Ameica president in “America cu khristian ram asi nawn lo” tiah a puang tariai. Hmailam ah ziangin a hngak pei?\nIndia ram zoh tikah Kerala state hi khristian an si theh lo nan India ramkulh sungah hmuntin ah missionary, Bible tlawng dintu, khristian casuah mi phunphun hnatuan tu pawl hi Kerala miphun pawl an si. India rampum ah Mizoram state hi cathiam bik (most literate state) an si hlanah Kerala state hi cathiam tam bik state an rak si ringring. Mizoram kan zoh asile Mizoram state tluk in ram farah, tlang bingbo ram India rampum ah a um lo ding ti tluk in ram harsa asi. Sihman sehla, India milai billion khat umnak ramkulh pi sungah cathiam tambik (zatek) state ah Mizoram cu a tling tariai. Mizoram ka um laiah Mizo pastor pakhat in a simmi cu “leitlun miphun hmuahhmuah lakah percentage (zatek) in zoh asile Mizo hi leilung tlun miphun hmuahhmuah lakah missionary tlah tambik kan si” ati. Ka tlen ban cin tawk ah, Mizo society hi vengsung dinkhawm dan (social order, societal structure) tha bik pawl asi in ka hmuh mi asi. Nauhak te ihsin thalai, tlawngta, mino, upa, nulepa, nunau pawl, upa pawl, tvp. In anmah le dinhmun cio ah pawlkom ah an tel theh ih an pawlkom tinah dingfelnak, bawmbawi awknak an ngaisan zia le Bible zirhmi Khrih nuntu mizia an cawisan zia pawl ka hmuh tikah upattlak zet an si. Pathian in a cawisan mi miphun an si. An ramsungah cawlhni sunah dawr an khar theh, Biak inn ah an feh, ramleng ah missionary an thlah, an khawsung ah farah harsa an bawm, mithi um tikah mithi thlankhur laih man pek a tul lo, khawpi vangtlang in an tuah sak theh. Simding tampi a um. Santhar sualnak thlisia in Mizoram mipi khal nasa ten a nuai rero ve.\nKawlram kan zohsal asile, a hmaisa ah Karen pawlin thuthangtha an rak co hmaisa. Kawlram zalennak sualbuai lai, mirang uk cemzawng, Ram Dinkhawm Rampi dinthawk lai ah Karen pawl hi kawl pawl thawn tluktlang aw tlukin an rak cak in malsawm an rak dawng. Sihman sehla lei tisa thlawsuah an dawn mi pawl cu politics lamah an fehpi ih thuthangtha karhzai nak hrang an leitlun tuanvo cu an dungtun san. Cutin Chin mipi pawl hnenah thuthangtha a ra thlennak kum zakhat sungah Chin mi pawl khrihfa zaahza zikte kan si thlang. Baptist khawhhhran kaihhruai nak in CCOC rawngbawlnak nasa ten rak neih asi. Kawlram pumpi ah state tinah Chin mi um lonak hmun a um nawn ding a zum um lo. Cozah hnatuan in siseh missionary le sumdawng in siseh kawlram sung kiltin ah Laimi kan um theh thlang. Leitlun milai ruahnak ahcun kan ram a harsa ruangah ei in awlsam nak hmun ah kan vak kan tawi tiah a ruat tla kan um thei. Sihman sehla a thupi sawn mi le Pathian lam ahcun leitlun kiltin ah thuthangtha karhzai ter ding hmanruatha kan si ding hi a rak si sawn. Cumi hrangah Kawlram sung miphun hmuahhmuah lakah Chin mi pawl hi Pathian hrilmi, hriakthih mi, thuthangtha phurtu miphun kan si timi a el tu an um ding ka zum lo. Thuanthu in kan miphun liangparah Pathian in tuanvo in pek mi a langter, a nemhnget vivo mi hi thlarau mitmeng tapoh cun kan hmu thei cio ding ka zum. Kan hmu lawng siloin a tak in kan mai nun, kan insang, kan kawhhran, kan khua kan ram, kan pawlkomm cio in nunpi vivo hram she. Leitlun hmuntin ah a tleng mi Chin kawhhran pakhatkhat missionary pakhat tal a thlah lo an umding ka zum lo. Kan taksa ruangpi nunnak hnakin, kan miphun mawinak le thuanthu hnakin Pathian ih tuanvo fial mi hi a thupi sawn ah zocio khal in ret ding sawn asi. Kanmah cu lei tisa ahcun kan farah, zawnzai, mithmaisia ten kan um, mikhual kan si tla le, thawng inn sungah maw, veng kelkawm ah kan u, hnatuan siate kan tuan khal le, hnatuan kan nei lo khal asile missionary tuan, thlah, bawm ding kan si. Cucu leitlun thuanthu ah lei le van sersiamtu Pathian in leitlun ah tuanvo in pek mi asi. Kan milai nunnak hnakin Pathian in tuanvo in pek mi hi a poimawh sawn. Chin miphun ziangtluk kan thangso ding timi cu ziangtluk thuthangtha karhzainak hrangah hmantlak kan si ding timi in lai a rel asi.\nKan dunglam kumhra (10) sung kan zoh asile Chin mi thuanthu ah a um dah lo mi vahvaihnak san a suak tariai. Tuihlan kum 100 ah, kan pu kan pa pawlin an mang hmanah an rak man ban dah lomi ram tampi ah kan milesa an thleng zo. Hmun tampi ah a bur in, hmun hrekkhat ah pahnih khat in. Khui tawk ram, ziangvek miphun lak khalah, ziangvek dinhmun in, a bur in maw, mi pakhat lawng in maw, kan thleng kan nung kan um khal asile sersiamtu Pathian in leitlun tuanvo in pek mi a thleng aw cuang lo: i) Amah sersiamtu Pathian thangthat sunlawih le cawimawi, ii) Khrih ih nuntu mizia Bible in a sim vekin Thlarau Thianghlum thunun uknak hnuai ah nunpi, le iii) thuthangtha karhzainak hrang nun asi. Khatlam zawngin kan sim asile, nitin nunah Pathian thawn pehtlaih nak ah Pathian thangthat, lungawinak in Pathian cawimawi, Pathian in amai hmuihmelkengih a sersiam mi pawl upat tihzah le remdaihnak in pehtlaih,tulsam le tlasam bawmbawi, Khrih ih mizia nunpi in thiltha tuah, duhdawtnak tipungtu, remdaihnak karhzai tertu nun le dingfelnak nunpi in thuthanghta karhzai nak hrang nun asi. A hih leitlun damsan pathum a nunpi lotu an um asile mi zokhal, ziang kawhhran, ziangvek mibur, pawlkom khalin hmailam leitlun damsan tuanvo petu ih nunsim nak le nineta ah thuthennak a tawng ding asi. Leitlun khawmual tinah a thleng mi laimi pawl khal, umnak hmunkip ah ei le in, nuamnung cen in siseh, kawhhran pawlkom ah mahte nuam awk men ding lawng asilo, cu hnakin a thupi bik sawn cu sangka a on awknak poh ah a on tikcan poh ah a cang thei nak tikcu le can hmun poh ah a remnak poh ah thuthangtha karhzai nak hrang nung ding kan si. Zesu Khrih in a thisen in a lei mi, zumtu pawl cu leitlun ahziang tuah dingin a tanta ti asile thuthangtha karhzai ter dingah asi; Pathian le sersiam mi rem awksalnak ( the ministry of reconciliation) palai tuan dingah tanta mi kan si.\nLaimi Khrihfa pawl hrangah kawl ralkap pawl hi tihtuk ding tla an si lo, politicians le activists’ pawlin anmah le cangvaih tawkin tuan ko hai seh. Cuvek thotho in farah zawnzaihnak le atnak hi tihtuk ding a um lo, in siatsuah tu bik an si lo. Cuhnakin, Sersiamtu Pathian ih tuanvo pek mi kan tuan lo tik ah siseh kan nitin nunah Khrih ih hmuihmel lang loin Satan hmuihmel sawn lang tahrat in kan nun tikah siseh Pathian hnenah cawimawinak upatnak le sunlawihnak pek ding zat kan pek lo tikah siseh siatnak cu kawh tul loin kan parah a thleng sawn theu asi. Khrihfa zumtu pawl cu ti duhdahnak tuar tikah thawng inn sungah siseh, sal dinhmun ah siseh, miphun dang karlak ah mikhual cannak hmun ah siseh, Kiosa kaa ang hemhem hmai ah siseh, meipi lakah siseh, ruul tur nei hmaiah siseh, taksa in naa tuar tikah siseh, duhlo zawng tawn lai can le duhmi a famkim can khalah, hnatuan nauta tuan tikah siseh tlaksam can le anhai can ah siseh Khrih ih mizia nuntu lungput thawn remdaihnak in nung ding mi kan asi. Kanmai duhhrilnak in kan tuah mi ih a rahsuak mi lawng in kanmah in siatsuah thei, kan thuanthu a tuahtha in a tuahsiat ding asi.\nPathian fate, zumtu taktak na sile lenglam milai, midang in ziang an tuah timi siseh na neih lomi le theih lomi, na kutsungah a um lo mi thuneihnak, hmailam thu ruangah siseh thilcang mi pawl cu tihding a um lo. Nangmai kutsungah a ummi, na nunnak, taksa, thinlung, neihmi sumpai, bungrua, tikcu can le pehtlaih mi pawl parah nangmah in thuthluknak (decision) na tuah mi, na duhhrilnak in na tuah mi rah cu nitin na at vivo ding asi. Kan miphun khalin a bur in kan hril mi parah kanmah lala in kan miphun thuanthu cu kan tuah tha in kan tuah se rero asi. Cutin sim tikah lei tisa thinlung duh diriam ringring ding tinak si loin Sersiamtu Pathian in tuanvo in pekmi Thlarau Thianghlim kaihhruai nak hnuai ah kan tuan, dingfelnak, Khrih ih nuntu mizia lungput mawi nunpi cing in kanmai tuah thei mi lenglamah a cang mi thil pawl hmuahhmuah cu Pathian in kan hrang thatnak ah a canter sawn asi.\nTuisun ah nang le kei in kan hril mi in thaisun ah kan tawn dingmi kan tuahtha in kan tuah siat rero asi.\nMidang tuahmi parah Pathian in thu in then lo: ziangah tile ruahban lo mangbangza thlarau lam thlawsuah tinkim cu Khrih ah pek kan si zo. Cucu nitin nunpi, cen ding lawng kan asi.\nSankhuk in Pathian thatzia cen thei dingin infial mi hna tuan in in zirh vekin nun ding in phut asi.\nSersiamtu Pathian ih hnatuan fialmi kan tuan maw tuan lo, tikcu can tawite leitlunah pek kan si!


Chinram Ih Tlawng Aptu Tambik Paletwa Peng. – Hakha Cherry\nChinram Ih Tlawng Aptu Tambik Paletwa Peng.May 28, 2021 (1:15 PM, Friday)\nChinram ah tlawng 800 tluk ong dingah theih asi. Falam hi Chinram ih tlawng aptu tambik vekin thuthang hmuh le siar ding a tam hnuaihni zet. Asinan, Falam hi Chinram ih Tlawng aptu tambik si loin, a pathumnak ih tambik lawng a si.\nChinram ih Tlawng aptu tambik peng cu, Paletwa a si, a pahnihnak ah Tedim, a pa thumnak ah Falam. Paletwa pengah, May 27 tiangih Tlawng kaitu ding hmin cazin pe zotu minung 2303 an um. Chinram ih CDM lut malbik peng asi.\nChinram pum ih Primary tlawng aptu hmin cazin cu 3710 an si ih, middle tlawng aptu hmin cazin hi, 2183 an kimzo ih, high shcool tlawng aptu cazin hi, 533 an si. Chin ram ih Tlawngkai ding hmin cazin aptu zaten, minung 6426(thawngruk le zali le kulhluanruk) an kim zo.\nTlawng 1516 sungin Tlawng 775 lawng Tlawng ong thei dinhmun ah an um. Asan cu, CDM ah tlawng saya/sayamah pawl an lut thluh. Țhimnak ah, Hakha အ.ထ.က (၁) Tlawng tivek tla ahcun, tlawng saya/sayamah minung 90 ah minung pa 7 lawng an taang, CDM an lut thluh.\nLawlawse Chin ramih Tlawng saya/sayamah hi an zaten minung 9667 an si ih, himi lakah minung thawngli(4000) tluk cu CDM lut ruangah Tlawng saya ihsin cawlhter an si.\nNote: Chinram ih CDM lut malbik peng le Tlawng aptu tambik peng cu, Paletwa peng a si. A pahnihnak ah Tedim peng, a pa thumnak ah Falam. Falam kan sebik lo!!Rawn: Chin World\nNUG nih a Sermi PDF Ralkap Bu Training Limnak an Tuah


UN In Myanmar Mipi Hrang Thiltha Tuk A Tawlrelmi Cu ASEAN In Dokalhnak Ca An Kuat – Vapual Auaw\nMyanmar ram buainak ah UN cu amai hna bangin theitawk tan a la rero ve ih ralthuam hmangin cangvai lo hman sehla Myanmar ram buainak tifel dingah a phunphun in tan an suah.\nUN In ralthuam hmangin ram buainak a relfel timi cu theih ding a vang zetih a rel ten relpi in remnak a rak tuahpi rero sawn a si. Cumi ah relpi an theih lo asile cozah hersuak thei lo dingin a phunphun hremnak an pe. Tukhalah UN cun UN member sungih um ram zate cu Myanmar ralkap hnenah ralthuam zuar nawn lo dingin kham thluh a tumih anmah te thurelnak ah ram 48 in an lungkim zo nan, ASEAN ngaih dan kan hngak hrih dingih kan relpi ta ding tiah thusuah lo cun an rak um.\nLatvia UN Palai Seorg Sparberi\nCumi cu ASIAN lamin an rak theih tikah Myanmar ralkap hnenih ralthuam zuar kham thluh ding cu an duh lo thu, rem an tilo cu ca an kuat. ASIAN in UN hnenih ca an kuatmi cu Latvia UN Palai Seorg Sparberi in TV thuthang hmangin leitlun theih ah a rel darhmi a si. Cumi thuhla thawn pehpar aw in ASEAN hruaitu pawl cu media picang zetzet in an be rero nan, ziangthu hman an rel duh hrih lo.\nCumen siloin ziangruangah Myanmar ralkap hnenah ralthuam zuar kham thluh ding an duh lo, ziangmi si an duhlonak san bik timi khal ASEAN cun relfiangnak an nei cuang lo ih an duh lo, an dokalh thu cu UN ah ca an kuatmi a si. ASEAN pawlkom ah ram 10 an tel ih Myanmar tel loin ram 9 lungkim ih ca kan lo kuatmi a si tiah a ti bet. ASEAN pawlkom ahcun Brunei , Cambodia , Indonesia , Laos , Malaysia , Myanmar , Philippines , Singapore , Thailand le Vietnam pawl an tel.\nKan dung thla lamah Myanmar ralbawi Min Aung Hlaing tel in Myanmar ram buainak cu ASEAN in an rak rel zo ih remnak 5 an tuah. Remnak an tuahmi lakin ASEAN Myanmar palai kan ruat ding an timi cu tuini tiang an ruat hrih lo ,ASIAN mithiam khal Myanmar ah an lut hrih lo. Cubet ah ralbawi Min Aung Hlaing cun Myanmar mipi an daih felfai lawngah ASEAN mithiam pawl cu Myanmar ah luh sian fang an si ding tiah a rak rel zo a si.\nMyanmar Ralkap In Model Lemcangthiam Cu Lamzin Ah Mawtaw In An Pah That


Vancung Ramtthen Fate - Chinland Today Media\nMay 10, 2010 1:40 am·0 comments\nNannih cu Pathian Biakinn nan si ih A Thlarau nan sungih a um kha nan thei lo maw? -1 Korin. 3:16\n– 2 Siangpahrang 10-12\n– Johan 1:29-51\nKan dung zarh hnih hrawngah ka nupi in a mawttawka thlun ttultu nunau pakhat a tong ih Pathian hnen in a si ding tiih a ruah ruangah a thlennak ding hmun tiang thlah dingin a phur. Cu nu in zumtu asinan riit theimi sii hmangin a buai thu mawttaw car parah ka nupi cu a sim. Ka nupi in a ngai sak ih hmailam hrangah a ttha sawnmi ruahsannak a pek ruangah cu nu cu leilung parah vancung ramtthen fate a tong ngah tiah ka zum.\nPathian in Moses kha amai’ sim vekin “Puanthlam Biakinn” sak ding a sim tikah a minung pawl in Amah ih umpinak an theihnak dingah a si. Cumi cu leilung parih vancung ramtthen fate a si tiah ka ruat. Biakinn cu leilung parah Pathian ih umpinak hmuh theihmi tahtthimnak thil pakhat a si (1Siang.5-8). Hih hmun thianghlim pawl ih tumtahmi cu Pathian cu A minung pawl lakih a umpi zia langternak a si. Pathian ih tumtahmi cu a famkim mi biakinn Jesuh Khrih kan lakih a um hi a si (John 1:14).\nJesuh vancung ih a kai tikah a dungthluntu pawl hnenah um in an sungih caam dingah Thlarau Thianghlim a run thlah (John 14:16-17) sannak cu leitlun ah Pathian ih puanthlam le biakinn pawl kan sinak dingah a si (1Kor.3:16; 6:19). Pathian ih umpinak ai-awhtu pawl kan si vekin vancung daihnak le ruahsannak leitlun ih midang pawl hnenah kengtu si uhsi! – Marvin Williams\nRuat thuk dingmi:\nMidang hrangah lo hmang dingin le\nna innsang le na innhnen ah\nAmah hrangah pum pek awk ding daan pawl\nlo hmuh dingin Pathian dil aw.\nMidang hrangah thil fate a ttuan duhtu Khristian cun\nPathian hrangah thil tumpipi a tuah thei ding.


Ramdingkhawm Remdaihnak le Aung San Suu Kyi Lungput - Chinland Today Media\nRamdingkhawm Remdaihnak le Aung San Suu Kyi Lungput\nFebruary 11, 2017 12:26 pm·0 comments\nFebruary 12 ni cun Ramdinkhawm Kawl mi-uk ram ih kan telnak kum 70 a kim curco thlang ding. Himi Kum 70 kimnak puai cu Ramdinkhawm dingih thu an rak relcatnak Shan ramṭhen Pinlong khua ah Rampi kumpi ih hohanak in tuah ding a si.\nAliam ciami kum 70 sungah Rampi an rak dinkhawm laiih an sunmang pawl cu thungai in kan tep/hmu ngah hrih lo. Daw Aung San Suu Kyi le NLD in hrilawknak ah nehnak an congah tikah Ramdingkhawm rampi a sinak hmuar nei zetin Tlangparmi pawl in hmuh kan duh cio. Asinan, DASSK ih lungput le hnaṭuandan hi tlangparmi le an Hriamhreikai pawl in tutiang fiangte ih thei thei an um hrih lo a si hmang.\nRalkap tuahmi 2008 Constitution in Ramdingkhawm rorelnak fiangten a ngan tel lo. Ralkap pawl ih lal theinak lawng phurzet in ngan a si. Curuangah 2008 Constitution cu thleng a ṭul timi cu Democrary sal hmuahhmuah lawng si lo in anmah ralkap pawl lala khal ih theihmi le rel rero mi a si.\nRalkal hotubik General Min Aung Hlaing cun Hriamhreikai pawl dorelnak an bansan ih Rampi ah daihnak a um tikah Constitution kan thleng ding – cumi tikcu cu kum 1 sung khalah a si thei; kum 10 sung khalah a si thei. Hriamhreikai pawl parah a ṭhumaw tiah a sim leuhleuh. Cutiin, President Thein Sein san laiah Hriamhreikai pawl thawn rualremnak tuah dingin Nationwide Ceasefire Agreement (NCA) tiah lungrualnak tuahnak an rak nei. NCA ah KNU le CNF tla an tel ve. Asinan, KIA, AA (Arakhine Army), TNLA, MNDAA pawl cu a rung tel lo. Kawl ralkap pawl cun KIA le AA cu Ramdingkhawm miphun ah a ruat ih NCA ah tel ter a duh nan, TNLA le MNDAA cu NCA ih tel ter a duh lo. Curuangah Shan State Restoration Army (SSRA) tla TNLA thawn do aw dingin a forh ṭheu ih kum 3 sungah voi 4 lai an do aw zo, MNDAA cu 2015 ah khan Kawl ralkap in nasa tak in a do nan Tuluk cozah in MNDAA a ṭanpi ruangah Kawl ralkap in dongam nawn lo in a colhsan. Himi backgroung thuhla cu hivial in si hrih seh.\nKa ngan duhmi ngaingai sawn cu Ramdingkhawm rampi thawn pehparaw in Daw Aung San Suu Kyi ih lungput a si. NLD Leadership Team sungah\n(1) NCA ih ra cangsuak dingmi Rampi remdaihnak a um hnu ah Hriamhreikai pawl thawn Ramdingkhawm rampi sinak Constitution rem theih a si ding, timi le\n(2) Constitution rem hnu lawngah Rampi remdaihnak a um thei ding, timi ruahnak a um.\nTon dah hrih lomi a si ruangah khawimi a dik sawn ti cu zohman in an thei lo. Constitution rem duh le a thar lawlaw ih ngan duh tla an um.\nSimzo bangin U Thei Sein san lai ih Ralkap hohanak ih rak tuahmi NCA kha DASSK in a thok ah a rak duh lo. Miphun zapi remdaihnak le Constitution remnak ding pawl cu mipi hrilmi Parliament ihsin lawng tuah ding a si tiah a rak ṭang bet. Hriamhreikai pawl in cuti asi ahcun, Parliament ih tel lo kannih pawl cu political process sungah telh lo vuarvi maw kan si ding tiah an lung a rak awi lo. Curuangah, 2015 Rampi hrilawknak ah Tlangparmi Hriamhreikai hrekkhat pawl le a vuangvang rak theihpi pawl in NLD hnakin USDP an rak hlawptlonak san a si. Culaiah KIA cun NLD in nehnak an co a rak hngakhlap zet.\nParliament Chairman Thura Shwe Mann ih ṭanpinak le mipi million tampi signature thawn Parliament sungah Constitution rem an rak tum nan, Ralkap tel lo rori cun remtheih a si lo tikah, DASSK in NCA lungkimpi sal in rampi remdaihnak tuah a run duhsal. NCA ih telcia pawl le tel hrih lo pawl tel theinak dingah tiin, Pu Cin Sian Thang (ZCD) ih thuronpeknak vekin 21st Century Pinlong Conference tiin Naypitaw ah KIA tel in an ron tuah thei. Asinan, Ralkap pawl in DASSK ih tuahmi Rampi remdaihnak ngaingai a duhpi lo; anmah Ralkap pawl ih Terms & Conditions lawng si ding an duh ruangah, KIA hotu pawl thawn Naypitaw ih remdaihnak thu an rel lai rori ah Gen. Min Aung Hlain in KIA do dingin thu a pe cih mai. Cutin tla 4 lenglo an doawk hnu ah Kawl ralkap in KIA Gideon camp an run laksak. (Gen. Min Aung Hlaing parah thuneitu an um ih amai’ thuthu in a cang thei ve lo…. Ka ngan leh ding.)\n2008 Constitution vek cun raldonak thuhla ah Rampi President in Ralkap hotu thupek theinak a nei lo ti a si ruangah President U Htin Kyaw siseh, DASSK khalin KIA donak cawl dingin thu a pek thei lo ruangah ti mualpho-awk hrial in mipi theih in voi khat hman raldo cawl ding thu NLD hohami kumpi in a relsuak dah lo. U Thein Sein sanlai ah raldo cawl dingin ralkap lubik a sim nan, an cawl duh lo tikah U Thein Sein le a cozah an mithmai a siat phah timi tla casiartu pawl in nan cing lai ding ka zum.\nNLD le DASSK cun NCA ihsin Rampi remdaihnak ngah in Parliament le Parliament ih tel lomi remdaihnak a lungkimpitu Hriamhreikai pawl thawn Constitution remṭhat ding timi an zuam rero nan a cang thei nawn lo ti an thei suah zo. Curuangah, 2017 Union Day le A Voi Hnihnak 21st Century Pinlong Conference cu Pinlong ah tuah tahrat in NCA khal si hlah, Hriamhreikai khal si hlah, mipi hrilmi MP pawl le Mipi ai-awhmi ih an ruahmi Hriamhreikai sungin siseh, Mino Pawlkom pawl siseh, Civil Society Organisations (CSO) pawl siseh, telkhawm in Constitution remtheinak ding ruahsannak thawn an cangvai rero nak a si.\nRampi cozah le Ralkap in Chinmi kan umdan in theiṭha zet ih CNF cu Chin mipi ai-awhtu an si lo tiin President Office Spokesman U Hmuu Zaw @ U Zaw Htay ih ngam tak ih a simmi tla video clip in nan rak hmu zo ding. Gen. Min Aung Hlaing khalin CNF cu Hriamhreikai burpi an si ciah lo tiih a simmi tla youtube ah a um. Himi ruangah NCA ih telmi CNF ih tumtahmi Chin Statewide mipi thawn thureltlannak hman tuahter nawn lo ih Kumpi lam ihsin anmai’ an tuah sawn ding thu an simnak a si. CNDP (Chin National Development Party) tla cun CNF hrangah zaangram in NLD parih an lungawi lo nak statement tla a suah hngehnge zo. KNU pawl cu mipi ai-awh thei ah an ruahsak.\nChinmi pawl ih kan ruah dingmi cu Independence ngah thei rori dingin Unity and One Force kan neih thei ceng si lo ahcun Ramdingkhawm sungih um ringring ding kan siih, Ralkap le NLD lakin politics thlengaw reromi kan hliahlai ringring ih kan theihthiam a ṭul tinak a si. Mino pawlkom pawl le CSO pawl khalin Peace Talk tivek ah kan telnak ding si lo tivek in lungput nei lo in Ramdingkhawm politics ah kan ti theimi cio in kan Chin mipi le Chinram in mi kan bang theinak dingah kan ṭan cio a ṭul. ,,, tiah ka hmuhtonmi te ka lo hlawm ta..\n© Steven R Sunthang, Feb 10, 2017.\nHnihsuah Saithiam Papa Lay Mualliam


Hardamnak le Hnuhnun thu (Part 1) | Radio Veritas Asia\nHardamnak le Hnuhnun thu (Part 1)\nHardamnak hrangah Hnuhnun ih that nak (1)\nHnuhnun cu Kawlram lawng ah siloin, Leitlun huap ih hman mi rawl khawh hnu ah tla ei theu mi a si. Ti ah tuah in, ausmufausm hnuhnun Miss Cheikh, Domino, hnuhnun bawl, bawl mi phunphun, hnuhnun phawm, hnuhnun kau tiin khal siseh, ramsa vekih a hmin har mi pawl thawn suan tlang tikah a hmin ol ih a thaw khal a thaw ter. Nga/ Kaikuang pawl hnuhnun hnah thawn zual ih suang nak khal in siseh, pum sung thli mal ter dingah hnuhnun hnah note ei ank in siseh, hnuhnun a pa mi kung ih a par pawl suang in, ei nak in siseh ei theu a si. Cui hleiah a hnah cang mi, a no mi pawl ngapih ti thawn ei tikah a thaw zet.\nHarhdam nak hrang hnuhnun\nHlan minung pawl cun "zinglam hnuhnun, zan banhla" tiin tong fang an rak neih vekin, India siilam ca khalah hnuhnun cu a thawt lawng siloin harhdam nak hrang ih a that tuk thu cu an sim. Christopher Columbus cu khual a tlawn laiah lawngpi a to pi pawl an ri ih luak nak, haa ni thi suak nak le nat nak a phunphun hrangah hnuhnun a ei ter ih hmuh theih rori ih an dam ruangah hnuhnun cu "thingrah pawl ih khuavang nu" tiin an ko tiin hlanlai thuanthu ah a rak um. A hman. A rah lawng siloin, a mu, a hawng, a thling, a hnah, a kung, a hram zaten harhdam nak hrangah a tha. 100 g a um mi hnuhnun sungah Vitamin A 1750 I.U, Vitamin B 0.03 mg, Ribo Flavin 0.04 mg, Niacin 0.3 mg, Vitamin C 56 mg, Calcium 20mg, Tandat 0.3 g, Calory 39 pawl an tel. Cuihleiah thing thei rah sung ih dang lam zet le malte vial hmuh thei mi Papin dat pawl tampi a tel ih hleiah Maganes, Lime, Zinc pawl khal an tel.\n1. Hnuhnun sungah pumpi a tha ter thei tu Ahmin dat tampi a tel ih, Colostrum a mal ter thei ih hleiah, a thlum ih a hmui mi mal te ei nak hman in rilrawn nak a reh ter ruangah, taksa rih nak hman hman a a um duh tu pawl hrangah a tha tuk.\n2. Laa le thing thling nat hrangah a hmin zet mi a rah kha cite thawn khal siseh asilole hnuhnun rah a kuh mi a ti kha cini thawn rawi in nikhatah veithum hrawng ei nak khal in siseh a dam ter.\n3. Zun thlum nat nei tu pawl hrangah hnuhnun rah a kuh mi pum khat tidai thawn fai ten kholh in a rah nak in nam thawn at tikah a mu pawl haite thawn la thluh aw. Cui hnuhnun ih a sung ah vufzufajcmuf a tawk zawng ret in tisa a so mi ah thlak aw. Cuihnuah hnuhnun on nak hmun kha phit sal awla minute 5 hrawng ret aw. Cui a rah sung ih ti cu nikhatah veithum, thlakhat hrawng in nak in zun thlum a zia ter ih thla thum hrawng nitin in nak in zun thlum nat a hlo thei.\n4. Hnuhnun hmin cu zun feh daan a tha ter ih kal nat nak le kal sungih lung to um nak pawl a hlo ter.\n5. Pelh lo ih pum tha lo pawl hrangah hnuhnun note kha ro dingin ni sa ah pho in dip theh ding in rial in mal te vial ei nak khal in a dam ter.\n6. Hnuhnun a hring mi kha at in a suak mi ti cu hma ih hnih nak in a tur a hlo thei.\n7. Hnuhnun a note a hring mi kha cite tawk ih ei nak in or/ dang pit nak a dam.\n8. A rah sungih a tel mi Vitamin A le Vitamin C pawl cu mit ih thi feh daan a bawm ruangah thil hmuh thei nak a tha ter ih, mit tha a tha ter. Sa hlah nat, mit sung ih nat nak le kum upa pawl ruangih mit malh nak pawl a kham.\n9. Nunau pakhat hrangah nikhat sung tul mi Tan dat a tul mi zat cu 400 mcg a si ih, nau hnawi fawp nei pawl 500 mcg a tul ih nau von laiah 600 mcg ni tin a tul. Curuangah Folic acid a tam mi hnuhnun hman hman ei a tul. Hnawi fawp tu nau te neih laiah hnawi tampi a suak thei ank dingah hnuhnun kha hmeh ah suang in ei a tul. Cui hleiah a rah sung ih a um mi Vitamin B in mipa khal nunau khal ei tha dingin that nak a pek ruangah fa nei ding in a tum tu nulepa pawl in ei an tul.\n10. A rah sungih Papain cu thurban sungih um mi bromelain vekin rawl feh daan a tha ter tu enzymes phun khat asiih, rawl feh nak a tha ter tu sii ah Papain enzymes kha rawi in hman a si theu. A hmin mi hnuhnun cu rawl feh daan a th ter ih sung a nem ter. A rah le a par hmanhman ei nak in pum that lo nak , pancrease tiih kawh mi zunthlum nat nei pawl le hemorrihoids pawl hrang that nak a pe.\nKan harhdamnak hrangah hnuhnun ei cio uh si.


Megha Ṭap AwThawm cun India mitthli a tla ter | Falam Online Media\nMegha Ṭap AwThawm cun India mitthli a tla ter\nNikhat sung a pasal thih thuhla an sim duh lo mi Megha cu Air India Express vanzam cangsualnak ih thi, a pasal Pilot Akhilesh Kumar ruak a hmu tikah a zum thei hrimhrim lo ih “hi pa cu zo saw a si?” ti`n a pasal hnaṭuanpi Pilot pawl cu a rak sut hai.\nAkhilesh Kumar cu August 7, Air India Express vanzam cangsualmi ih co-pilot a siih minung 18 thi mi lakah a tel ve. A nupi nau nei nakding thla 1 lawng a duh ruangah August 21 ah a hnaṭuan ihsin colh lak tummi a si.\nNaupainak thla 8 kimzo Megha cu a tuar thei lo ding an phang ruangah le nau a pai mi ruat sak in a pasal thi thu an sim lohli lo.\nAugust 8 ah a pasal hnaṭuanpi pilot 200 luan in an inn sungah a ruak an phurlut cu a zum thei hrimhrim lo. “zo saw a si?” ti`n a vun sut cu Pilot pawl khal awsuak in an ṭap thluh.\nMegha cun “ka duat te a si lo. siding khal a awmang lo. A nih cu nau kan nei nak ding Nayati siizung ah a um si.” ti`n lu thing phah in voisawmsahra a au.\nMithi tui` uu Vijay in “kan biak netabik cu farnu pawl in an unau pawl kutkhih an bunter ni Raksha Bandhan ah a siih tu ah cun hmaiton in, in biak thei nawnlo. Hivek thil thleng ding cu kan zum thei hrimhrim lo” a ti.\nMegan cu an pai` ruak ur dingih an pok suak lawngah mangsia man ih ṭhang dukdi bangin a harh puppi ih “kan naute teh ziang tin saw ka sim fiang ding, kan innsung ah thimzing a tlung” ti`n aw suak in a ṭap theisaal ih innsung um hmuhhmuh cu lukuun in an mitthli a dok thluh. Cutin sianglo cing ten Pilot Akhilesh Kumar ruak cu an vui.\nAir India Express Flight 1344 cu covid 19 boruak ruangah ramdang ih tang, India ram mi pawl va phurtu a siih Akhilesh pa cun “ka fapa in ram hrang ah nunnak pek in Covid 19 ral a do. India ram in Paralṭha pakhat kan can ta” a ti.\n← Mihlo Update : Kawl te in An hmu nan, zo a si ti an theilo ruangah An zoh liam men\nIndonesia ah Meisa Tlang Puak, Sun lai rori ah Zaan bangin Khua a Thim +VIDEO →\nArgentina Palik in Maradona thihdan cungcang Zingzoinak Nei Thok\nNovember 28, 2020 November 28, 2020 Ni Hnem Sung 0\nCovid 19 vaccine dawt Volunteer cu Sii a dawt hnu ah Ṭek in a tla that\nIndian Intelligence Agencies in China suak App 52 hamnglo dingin India Cozah hnen ah Dil